T L A Č O V Á S P R Á V A

**ALBUMY INTERPRETOV POHODY 2023 V TOP REBRÍČKOCH SVETA ZA UPLYNULÝ ROK**

**Hneď šesť oznámených interpretov, ktorí v júli 2023 vystúpia na trenčianskom letisku, sa umiestnilo v top výberoch najlepších albumov a pesničiek uplynulého roka. Renomované svetové médiá takto ocenili minuloročnú tvorbu kapiel a spevákov Wet Leg, Yard Act, Dry Cleaning, Charlotte Adigéry & Bolis Pupul, Jamie xx aj Viagra Boys.**

Spomedzi spomenutých interpretov sa najvyššie umiestnil debutový a rovnomenný album Wet Leg. Ako najlepší album roka bol označený až v štyroch rebríčkoch (Under the Radar, Yahoo Entertainment, Coup De Main, KCRW) a v ostatných dominoval na popredných miestach.

„V skutočnosti medzi dvanástimi skladbami albumu Wet Leg neexistujú žiadne výplne alebo skipperi, ako sa im v digitálnom veku hovorí. Namiesto toho duo Rhian Teasdale a Hester Chambers vytvorilo jeden z najkrajších debutových albumov 21. storočia a po ich jedinom turné získalo (aspoň vo Veľkej Británii) status headlinerov,“ hodnotí ich album Under the Radar, ktorý ho označil za najlepší album sveta za rok 2022.

Magazín Rolling Stone považuje toto duo z Isle of Wight za jednu z najlepších rockových kapiel za posledných päť rokov. „Myslieť si, že Wet Leg sú v povedomí verejnosti len osemnásť mesiacov, sa zdá byť úplne smiešne, keď to poviete nahlas, ale to len ukazuje vplyv ich doterajšieho ohromujúceho vzostupu. S vydaním svojho eponymného debutového albumu sa rýchlo dostali do závratného hudobného sveta a poslucháčov ohurujú vtipnými, ale rozmarnými úvahami o živote, ako ho poznáme. A máme sa čo radovať, od prvenstva v rebríčkoch až po získanie si fanúšikov ako Florence Welch, Elton John, Dave Grohl a Harry Styles, ktorý ich dokonca pozval ako predskokanov svojho štadiónového turné,“ píše o ich debute Magazín DIY.

Kritici hodnotia všetkých dvanásť piesní albumu Wet Leg pozitívne a rovnocenne a hneď štyri sa ocitli vo výbere najlepších svetových piesní roka 2022: Chaise Lounge , Wet Dream, Angelica a Ur Mum (Pitchfork, DIY, NME, GQ, Consequence).

Svetový úspech predznamenávajú a potvrdzujú aj nominácie Wet Leg na Mercury Prize a najmä štyri nominácie na Grammy Awards (piatou je remix ich piesne Too Late Now v podaní kapely Soulwax). Ceny Grammy oznámia a odovzdajú v nedeľu v noci 5. februára v Los Angeles.

Sme veľmi radi, že táto, síce mladá, ale už teraz celosvetovo úspešná a uznávaná kapela sa predstaví aj fanúšikom na Slovensku. Nenechajte si ju ujsť a poďte na Pohodu 6.-8. júla 2023. Lístky si môžete kúpiť tu:

www.pohodafestival.sk/sk/shop

Ďalším svetovo uznávaným albumom za uplynulý rok je The Overload od britskej kapely Yard Act. Do TOP 20 albumov na svete ho umiestnili The Independent (6. miesto), The Telegraph (10.), DIY (11.), NME a musicOMH (zhodne 15.), Under the Radar (18.) a Gigwise (19.). „Yard Act je kapela, ktorú musíte vidieť naživo,“ odporúča magazín DIY. „Album The Overload obsahuje 11 skladieb s post-punkovými melódiami, ktoré sa ale môžu stať aj indie hymnami, s vtipným textami, ktoré sú dokonalým postrehom britského života, vďaka čomu sa Yard Act etablovali ako jedna z najzaujímavejších kapiel, ktoré sa objavili vo Veľkej Británii.“ Magazín musicOMH oceňuje album The Overload od Yard Act najmä vďaka osvieženiu hudobnej scény: „Zatiaľ čo Ed Sheeran a Adele sú nepochybne talentovaní, je na nich niečo veľmi bezpečné. Potrebujeme skupinu, ktorá riskuje, znie úplne osviežujúco a prinúti rodičov po celej krajine búchať na dvere spálne a kričať 'čo do pekla počúvaš?'.“

V prvej dvadsiatke najlepších albumov sveta za rok 2022 je aj Stumpwork od ďalšej post-punkovej britskej kapely Dry Cleaning: DIY (10. miesto), Under the Radar (13.), musicOMH (17.), The Guardian (19.). „Surrealistický druhý album kvarteta z Južného Londýna v sebe nesie nečakanú dojemnosť. Bizarná logika hovorených a spievaných textov Florence Shaw je na „Stumpwork“ ešte šialenejšia a mätúca ako kedykoľvek predtým,“ opisuje album skupiny Dry Cleaning magazín Pitchfork.

Vysoko oceňovaný album vydaný v roku 2022 je aj Topical Dancer od belgického dua Charlotte Adigéry & Bolis Pupul (7. miesto NME, 18. musicOMH, 22. Pitchfork, 34. The Guardian). „Vo svete strnulého myslenia a tvrdých hraníc medzi krajinami sa belgické duo vydáva za slobodou. ‚Ďakujte sebe / chváľte svoje telo / oslavujte a tancujte,‘ vyzývajú. Oslobodenie možno nájsť v tele, v obnovenej sexualite, čistej mysli a hlbokom smiechu,“ charakterizuje album The Guardian. Anna Gaca z magazínu Pitchfork opisuje svoju skúsenosť s vystúpením tohto dua: „Keď Charlotte predviedla skladbu It Hit Me, jej ironicky vtipnú, zničujúco naivnú spomienku na to, ako bola vo veku 13 rokov sexuálne obťažovaná na verejnosti, bola som svedkom toho, ako všetci muži v miestnosti zrazu zamrzli. Toto je sociologický dopad albumu Topical Dancer, v ktorom Adigéry a jej hudobný partner Bolis Pupul pretavili rady zo zoznamovania sa tínedžerov, rasistických mikroagresií do absurdnej diskotéky.“ Ako napísal magazín MNE: „Ich debutový album Topical Dancer je triumfálnym prostredníkom pre ľudí, ktorí ho potrebujú vidieť najviac.“ musicOMH dodáva: „Charlotte Adigéry a Bolis Pupul sú tým najlepším, čo z Belgicka prišlo od remeselného piva a remeselnej čokolády.“

Medzi najlepšie albumy uplynulého roka patrí nielen podľa kritikov (Under the Radar

 39. miesto), ale aj fanúšikov (hlasovanie albumoftheyear.com, 36. miesto) Cave World od švédskej skupiny Viagra Boys. Saxofónové groovy a pokrútené post-punkové gitary sú soundtrackom k nahrávke plnej jedovatých portrétov a paranoidných hlášok v štýle InfoWars. Kapela necháva naplno vyznieť temnotu a absurditu kultúrneho ducha doby, s dokonalou dávkou satiry a v ich charakteristickom chaotickom štýle (Under the Radar).

A na záver pridáme ešte jednu rebríčkovú chuťovku. Jamie xx vlani síce nevydal album, ale zverejnil dva single. A práve jeden z nich, LET'S DO IT AGAIN, zaradil magazín NME medzi 50 najlepších piesní na svete za rok 2022. Je postavená na vokálnom soulovom sampli – piesni Super High On Your Love od Bobbyho Barnesa. Ako píše magazín NME, pieseň je plná dopamínu, ktorá vás vtiahne na párty a je predurčená, aby sa stala každou festivalovou hymnou. Veríme, že na Pohode 2023 sa stane aj vašou.

**Celý článok aj s linkami**:

<https://www.pohodafestival.sk/sk/novinky/albumy-interpretov-pohody-2023-v-top-rebrickoch-sveta-za-uplynuly-rok>

**Link na FB event Pohoda 2023**:

<https://fb.me/e/nAgwA9bIV>

Kontakt pre médiá:

Lukáš "grešško" Grešš

PR & Media

Tel.: +421 915 778 020

lukas@pohodafestival.sk

<http://www.pohodafestival.sk>